Pranešimas apie 2014 m. gruodžio 17 d. posėdyje nagrinėtus klausimus ir priimtus sprendimus

2014 m. gruodžio 17 d. įvyko Komisijos posėdis, kuriame buvo nagrinėjami šie klausimai:
1. Antano Algimanto Miškinio peticijos „Dėl valstybinės kainų ir energetikos kontrolės komisijos funkcijų ir kompetencijų“  nagrinėjimas iš esmės.
2. Dėl Fidelio Uoginto kreipimosi „Dėl privačių žemių nuomos mokesčio peržiūrėjimo iš esmės“. 
3. Dėl Kazio Čypo kreipimosi „Dėl Lietuvos Respublikos Aukščiausiosios Tarybos 1991 m. birželio 18 d. įstatymo Nr. 1-1454 „Dėl piliečių nuosavybės teisių į išlikusį nekilnojamąjį turtą atstatymo tvarkos ir sąlygų“ 4 straipsnio nuostatos, kad „žemė grąžinama tiems asmenims, kurie dirba žemę“ pripažinimo negaliojančia.“
4. Dėl Aleksandro Jegorovo kreipimosi „Dėl valstybinės pensijos paskyrimo asmenims, dalyvavusiems likviduojant Černobylio atominės elektrinės avarijos padarinius, tačiau neturintiems Lietuvos Respublikos pilietybės“.
5. Dėl Rasos Žemaitės kreipimosi „Dėl Lietuvos Respublikos išmokų vaikams įstatymo pakeitimo“ pripažinimo peticija.
Pirmuoju klausimu buvo nuspręsta atmesti Antano Algimanto Miškinio peticijoje „Dėl valstybinės kainų ir energetikos kontrolės komisijos funkcijų ir kompetencijų“ pateiktus pasiūlymus:
1) Lietuvos Respublikos energetikos įstatyme nustatyti, kad Valstybinės kainų ir energetikos kontrolės komisijos (toliau – Komisija) nuostatus tvirtina Seimo Valdyba, taip kaip ji nustato Komisijos administracijos valstybės tarnautojų ir darbuotojų, dirbančių pagal darbo sutartis, didžiausią leistiną pareigybių skaičių;
2) siekiant užtikrinti Komisijos nepriklausomybę nustatyti, kad kainų nustatymo metodikų rengimas negali priklausyti Komisijos kompetencijai;
3) Energetikos įstatyme nustatyti, kad „sprendimą skatinti Komisijos pirmininką ir jos narius priima Seimo valdyba.
Komisija šį sprendimą priėmė, atsižvelgusi į Lietuvos Respublikos energetikos ministerijos pateiktą nuomonę ir dėl šių motyvų:
1) Komisijos funkcijas nustato šilumos, gamtinių dujų, centralizuotai tiekiamų suskystintų naftos dujų, elektros, atsinaujinančių išteklių energetikos, geriamojo vandens tiekimo ir nuotekų tvarkymo sritis reglamentuojantys Lietuvos Respublikos įstatymai. Įstatymų lygmeniu yra reglamentuotos ne tik Komisijos funkcijos, tačiau jais yra reguliuojami ir kiti esminiai šios įstaigos veiklos klausimai: Komisijos sudarymo tvarka, apmokėjimo už darbą tvarka, veiklos finansavimas ir t. t. Taigi dauguma pagal Lietuvos Respublikos biudžetinių įstaigų įstatymo 6 straipsnio 2 dalį privalomų biudžetinės įstaigos nuostatų klausimų yra reglamentuoti Energetikos įstatymo 8 straipsniu, o Komisijos nuostatai, kurie yra tvirtinami įstatymų įgyvendinamuoju teisės aktu, iš esmės traktuotini kaip skirtinguose įstatymuose nustatytų Komisijos funkcijų sąvadas, apibendrinantis Komisijos statusą. Atsižvelgiant į šią aplinkybę manytina, kad Komisijos nuostatų tvirtinimo funkciją perduoti Seimo valdybai netikslinga, nes toks pakeitimas nespręstų jokių problemų ar neįtakotų kokių nors naudų atsiradimo ir būtų savitikslis. Be to, Komisijos nuostatų tvirtinimą perdavus Seimo struktūriniam vienetui, sudaromam iš Seimo narių, įžvelgtina papildoma rizika, kad tokiu būdu būtų bandoma paveikti Komisijos darbą ir sprendimus, siekiant politinių „dividendų“;
2) pasiūlymas dėl kainų metodikų tvirtinimo funkcijos perdavimo kitai institucijai turėtų būti diskutuojamas tarpinstituciniu lygmeniu, kadangi tai yra sudėtingas ir kompleksinis klausimas, reikalaujantis visapusiško įvertinimo. Klausimo sudėtingumą lemia šių aspektų įvertinimo poreikis: kokie pakeitimų tikslai ir kokią esamą problemą jie spręstų, kokiai institucijai būtų tikslinga perduoti šią funkciją, kokia ir kam bus pakeitimų nauda, kiek papildomai biudžeto lėšų pareikalautų toks funkcijų perdavimas, ar siūlomi pakeitimai atitiktų Europos Sąjungos teisės aktus, reglamentuojančius nacionalinių reguliavimo institucijų statusą, ir kt. Pažymėtina, kad tokie pakeitimai būtų susiję su didelės apimties teisės aktų pakeitimais, kompetencijų kūrimu kitoje institucijoje ir kitais klausimais, kurių apimtį gana sudėtinga įvertinti. Pažymėtina ir tai, kad pasiūlymas dėl kainų metodikų tvirtinimo funkcijos perdavimo kitai institucijai nėra pagrįstas objektyviais duomenimis ar atlikta analize, kuri rodytų, jog esama kainų reguliavimo sistema pati savaime yra neefektyvi, neužtikrina objektyvaus kainų reguliavimo ar turi kitų esminių trūkumų, dėl kurių nuolatos yra priimami nepagrįsti sprendimai nustatant valstybės reguliuojamas kainas. Pareiškėjo kreipimesi nurodyti pavieniai atvejai ir sprendimai, kurie jam kelia abejonių dėl jų atitikties teisės aktams, visų pirma, turėtų būti įvertinti kompetentingos institucijos (teismo) ir tik vėliau, įvertinus tokių atvejų skaičių per protingą laikotarpį ir (ar) jų priežastis, būtų sprendžiama dėl poreikio ieškoti esamos sistemos pakeitimų, sprendžiančių konkrečius jos trūkumus;
3) dėl pareiškėjo pasiūlymo keisti Komisijos narių skatinimo tvarką manytina, kad Komisijos narių skatinimas neturėtų būti perduodamas Seimo struktūriniam vienetui, sudaromam iš Seimo narių, kadangi tokiu būdu butų sudaromos sąlygos politizuoti Komisijos sprendimus, butų sumažinamas Komisijos nepriklausomumas. Nors esama skatinimo tvarka diskutuotina, nes negarantuoja sprendimų dėl Komisijos narių skatinimo objektyvumo, tačiau vien tai nesudaro pagrindo teigti, kad esama tvarka nėra tinkama, vertinant ją vieno iš esminių siekių – užtikrinti Komisijos nepriklausomumą – kontekste.
Antruoju klausimu buvo priimtas sprendimas pripažinti peticija Fidelio Uoginto kreipimesi „Dėl privačių žemių nuomos mokesčio peržiūrėjimo iš esmės“ pateiktus pasiūlymus „Nuomininkams, nuomojantiems pagal nuomos sutartį privačią žemę ūkio paskirčiai, suteikti „nuomininko –pusininko“ statusą“ ir „nustatyti nuomos mokesčio dydį: visą pridedamąją vertę, gautą iš visų grūdinių kultūrų, auginamų nuomininko bendrame plote, tenkančią vienam ha ir gautas išmokas už pasėlių priežiūrą vienam ha, nuomininkui su nuomotoju dalytis pusiau po lygiai“, taip pat priimti šią peticiją nagrinėti.
Pareiškėjo kreipimesi pateiktą pasiūlymą „pavesti Lietuvos Respublikos Vyriausybei paruošti poįstatyminį teisės aktą dėl privačių žemių nuomos mokesčio apskaičiavimo metodikos ir atsiskaitymo už nuomą, atliekant operacijas per mokesčių inspekciją, sutinkamai su siūlomu variantu“ Komisija, vadovaudamasi Peticijų įstatymo 9 straipsnio 1 dalimi, nusprendė persiųsti Vyriausybės Peticijų komisijai išnagrinėti ir priimti sprendimą.
Trečiuoju klausimu, vadovaujantis Peticijų įstatymo 2 straipsnio 4 dalimi, buvo priimtas sprendimas Kazio Čypo kreipimosi „Dėl Lietuvos Respublikos Aukščiausiosios Tarybos 1991 m. birželio 18 d. įstatymo Nr. 1-1454 „Dėl piliečių nuosavybės teisių į išlikusį nekilnojamąjį turtą atstatymo tvarkos ir sąlygų“ 4 straipsnio nuostatos, kad „žemė grąžinama tiems asmenims, kurie dirba žemę,“ pripažinimo negaliojančia“ nenagrinėti Peticijų įstatymo nustatyta tvarka, kadangi kreipimesi pateiktas pasiūlymas „pripažinti negaliojančia Lietuvos Respublikos Aukščiausiosios Tarybos 1991 m. birželio 18 d. įstatymo Nr. 1-1454 „Dėl piliečių nuosavybės teisių į išlikusį nekilnojamąjį turtą atstatymo tvarkos ir sąlygų“ 4 straipsnio nuostatą, kad „žemė grąžinama tiems asmenims, kurie dirba žemę arba grįžta ūkininkauti“ nuo to - (1991-06-18 Nr. 1-1454) „atstatymo“ įstatymo priėmimo dienos“ nagrinėjimas nėra Seimo Peticijų komisijos kompetencijoje: Peticijų įstatymo 2 straipsnio 4 dalyje yra nustatyta, kad „peticija – rašytinis arba elektroninis pareiškėjo kreipimasis į Seimą, Vyriausybę ar savivaldybės institucijas su reikalavimais ar siūlymais spręsti (...) klausimus, kai tam reikia priimti naują teisės aktą, pakeisti, papildyti ar pripažinti netekusiu galios galiojantį teisės aktą ir kai peticijų komisijos tokį kreipimąsi pripažįsta peticija“, tačiau kreipimesi pareiškėjo minimas Lietuvos Respublikos Aukščiausiosios Tarybos 1991 m. birželio 18 d. įstatymas Nr. 1-1454 „Dėl piliečių nuosavybės teisių į išlikusį nekilnojamąjį turtą atstatymo tvarkos ir sąlygų“ nebegalioja jau nuo 1997 m. liepos 9 d., t. y. yra nuo tos dienos, kai buvo paskelbtas Lietuvos Respublikos piliečių nuosavybės teisių į išlikusį nekilnojamąjį turtą atkūrimo įstatymas Nr. VIII-359, kurio 22 straipsnyje buvo nustatyta, kad įsigaliojus šiam įstatymui, netenka galios: Lietuvos Respublikos įstatymas “Dėl piliečių nuosavybės teisių į išlikusį nekilnojamąjį turtą atstatymo tvarkos ir sąlygų” (Žin., 1991, Nr.21-545; 1992, Nr.3-40, Nr.7-155, Nr.11-278, Nr.15-405; 1993, Nr.5-83, Nr.32-725; 1994, Nr.7-100, Nr.14-229, Nr.43-778; 1995, Nr.39-965, Nr.50-1226, Nr.59-1465, Nr.85-1916, Nr.103-2299; 1996, Nr.37-929), Lietuvos Respublikos Aukščiausiosios Tarybos nutarimas “Dėl Lietuvos Respublikos įstatymo “Dėl piliečių nuosavybės teisių į išlikusį nekilnojamąjį turtą atstatymo tvarkos ir sąlygų” įsigaliojimo ir taikymo tvarkos” (Žin., 1991, Nr.21-549) ir Lietuvos Respublikos įstatymo “Dėl piliečių nuosavybės teisių į išlikusį nekilnojamąjį turtą atstatymo tvarkos ir sąlygų” galiojimo sustabdymo laikinasis įstatymas (Žin., 1997, Nr.6-89).
Taigi, jeigu minėtas įstatymas nebegalioja, nebegalioja ir visos jo nuostatos, todėl pasiūlymo įvykdymas nėra įmanomas ir nėra Komisijos kompetencijoje.
	Komisija, vadovaudamasi Peticijų įstatymo 2 straipsnio 4 dalimi ir 4 straipsniu, taip pat priėmė sprendimą pareiškėjo pasiūlymo „įpareigoti Respublikos Vyriausybę (Nacionalinę žemės tarnybą prie Žemės ūkio ministerijos) iš naujo išnagrinėti piliečių prašymus grąžinti žemę, pateiktus rajonų agrarinės reformos tarnyboms, jeigu vienas ar keli paveldėtojai iki šio - „pakeitimo“ įstatymo priėmimo dienos, dėl jų teises pažeidusios, diskriminacinės 1991-06-18 įstatymo Nr. 1-1454 nuostatos, yra rašę prašymus, skundus Nacionalinei žemės tarnybai ar teismams ir negavo juos tenkinančių atsakymų. Tuo atveju piliečių prašymai turi būti nagrinėjami ir sprendimai dėl nuosavybės atstatymo priimami vadovaujantis Lietuvos Respublikos Civiliniu Kodeksu, neatsižvelgiant į šiuo įstatymu pripažįstamą negaliojančia nuostatą, kad „žemė grąžinama tiems asmenims, kurie dirba žemę arba grįžta ūkininkauti“, o ankščiau priimti, šia nuostata paremti, ar dėl jos atsiradę sprendimai, turi būti naikinami administracine tvarka“, nenagrinėti, kadangi pasiūlymas yra suformuluotas neaiškiai, nekonkrečiai, prieštaringai, dviprasmiškai ir gali prieštarauti Lietuvos Respublikos Konstitucijos 5 straipsnyje įtvirtintam pamatiniam teisinės valstybės principui – valdžių padalijimo principui, pagrindiniam demokratinės teisinės valstybės organizacijos ir veiklos principui, įtvirtintam ne tik Konstitucijos 5 straipsnyje, bet ir kituose Konstitucijos straipsniuose.
Aiškindamas konstitucinį valdžių padalijimo principą Konstitucinis Teismas savo aktuose ne kartą yra konstatavęs, jog valdžių padalijimas reiškia, kad įstatymų leidžiamoji, vykdomoji ir teisminė valdžios turi būti atskirtos, pakankamai savarankiškos, kad kiekvienai valdžios institucijai yra nustatyta jos paskirtį atitinkanti kompetencija, kad, Konstitucijoje tiesiogiai nustačius konkrečios valstybės valdžios institucijos įgaliojimus, viena valstybės valdžios institucija negali iš kitos perimti tokių įgaliojimų, jų perduoti ar atsisakyti ir kad tokie įgaliojimai negali būti pakeisti ar apriboti įstatymu.
Atsižvelgus į tai, Komisija neturi jokių įgaliojimų „įpareigoti“ Vyriausybę, teismus ar Nacionalinę žemės tarnybą prie Žemės ūkio ministerijos pakeisti savo sprendimus. Be to, Konstitucijos 114 straipsnyje yra nustatyta, kad „valstybinės valdžios ir valdymo institucijų, Seimo narių ir kitų pareigūnų, politinių partijų, politinių ir visuomeninių organizacijų ar piliečių kišimasis į teisėjo ar teismo veiklą draudžiamas ir užtraukia įstatymo numatytą atsakomybę“   
Ketvirtuoju klausimu buvo priimtas sprendimas Aleksandro Jegorovo kreipimąsi „Dėl valstybinės pensijos paskyrimo asmenims, dalyvavusiems likviduojant Černobylio atominės elektrinės avarijos padarinius, tačiau neturintiems Lietuvos Respublikos pilietybės“ pripažinti peticija ir priimti ją nagrinėti.
Pareiškėjas siūlo „apsvarstyti galimybę skirti valstybinę nukentėjusių asmenų pensiją asmenims, kurie dalyvavo likviduojant ČAE avarijos padarinius, vadovaujantis Lietuvos Respublikos ir Baltarusijos Respublikos pasirašytos sutarties dėl socialinės apsaugos (1995 m. vasario 6 d.) 4 straipsnio nuostata, kuri numato, kad „jeigu ši Sutartis nenumato kitaip, taikant kitos Šalies teisės aktus, vienos šalies piliečių ir jų šeimos narių teisės nepriklausomai nuo pilietybės prilyginamos savo Šalies piliečių teisėms“.
Penktuoju klausimu buvo nuspręsta Rasos Žemaitės kreipimąsi „Dėl Lietuvos Respublikos išmokų vaikams įstatymo pakeitimo“ pripažinti peticija ir priimti ją nagrinėti.
Pareiškėja siūlo inicijuoti Lietuvos Respublikos išmokų vaikams įstatymo Nr. 1-621 6 ir 12 straipsnių pakeitimą ir praktiškai atkurti iki krizės šeimoms skirtas išmokas už vaikus.

